10 หุ้นวิ่งฉลุยเกิน 20%
การซื้อขายหุ้นในตลาดหลักทรัพย์ฯประจำเดือนกันยายน 2558 ทำให้เกิดปรากฏการณ์ดัชนีตลาดหุ้นไทยยังดิ่งลงไม่หยุด จากปัจจัยลบรอบด้านที่รุมเร้า “ข่าวหุ้นธุรกิจ” รวบรวมข้อมูลหุ้นในกลุ่ม SET ที่มีพฤติกรรมในทางบวก โดยเฉพาะหุ้นที่ปรับตัวขึ้นอย่างต่อเนื่องในช่วงเดือนกันยายน ซึ่งราคาหุ้น “วิ่งฉลุย” ปรับตัวขึ้นเกิน 20% มาเสนอให้นักลงทุนนำไปพิจารณาลงทุนในอนาคต
10 ต.ค. 2558

การซื้อขายหุ้นในตลาดหลักทรัพย์ฯประจำเดือนกันยายน 2558 ทำให้เกิดปรากฏการณ์ดัชนีตลาดหุ้นไทยยังดิ่งลงไม่หยุด จากปัจจัยลบรอบด้านที่รุมเร้า โดยดูได้จากวันที่ 31 ส.ค.58 ดัชนีอยู่ที่ 1,382.41 จุด ขณะที่วันที่ 30 ก.ย.58 ดัชนีอยู่ที่ 1,349.00 จุด ลดลง 33.41 จุด หรือปรับลง 2.42% ภาวการณ์ดังกล่วฉุดบรรยากาศการลงทุนให้เงียบเหงา  ผนวกกับฉุดแรงเทขายหุ้นแทบทุกกลุ่มติดลบแดงเถือก ยิ่งสร้างความหนักใจให้แก่นักลงทุนในการค้นหาหุ้นบวกเหมือนกับงมเข็มในสมุทรกันเลยก็ว่าได้
“ข่าวหุ้นธุรกิจ” ไม่ได้นิ่งนอนใจ จึงรีบรวบรวมข้อมูลหุ้นในกลุ่ม SET ที่มีพฤติกรรมในทางบวก โดยเฉพาะหุ้นที่ปรับตัวขึ้นอย่างต่อเนื่องในช่วงเดือนกันยายน ซึ่งราคาหุ้น “วิ่งฉลุย” ปรับตัวขึ้นเกิน 20% มาเสนอให้นักลงทุนนำไปพิจารณาลงทุนในอนาคต เหมือนทุกๆ เดือนที่ข่าวหุ้นธุรกิจได้จัดทำเสมอมา
ครั้งนี้มีหุ้นที่ปรับตัวขึ้นเกิน 20% อยู่ 10 บริษัท คือ MAX, SAMCO, TLUXE, NPP, APCS, BROCK, BIG, AJD, ANAN และ TSTH
 
พฤติกรรมการเคลื่อนไหวของราคาหุ้นที่มีการปรับตัวมากสุด คือ บริษัท แมกซ์ เมทัล คอร์ปอเรชั่น จำกัด (มหาชน) หรือ MAX วันที่ 31 ส.ค. 58 ราคาหุ้นอยู่ที่ 0.19 บาท ขณะที่วันที่ 30 ก.ย. 58 ราคาหุ้นอยู่ที่ 0.31 บาท เพิ่มขึ้น 0.12 บาท หรือเพิ่มขึ้น 63.16% เป็นการปรับตัวขึ้นร้อนแรงในรอบหลายเดือน หลังจากราคาหุ้นเงียบมานาน เหตุจากมีข่าวว่าบริษัทลงทุนในธุรกิจบริหารจัดการขยะมูลฝอยเพื่อใช้เป็นวัตถุดิบในโครงการผลิตกระแสไฟฟ้าจากขยะในอนาคต
 
ตัวที่สอง บริษัท สัมมากร จำกัด (มหาชน) หรือ SAMCO วันที่ 31 ส.ค. 58 ราคาหุ้นอยู่ที่ 3.30 บาท ขณะที่วันที่ 30 ก.ย. 58 ราคาหุ้นอยู่ที่ 4.30 บาท เพิ่มขึ้น 1 บาท หรือเพิ่มขึ้น 30.30% เป็นการรีบาวด์หลังราคาหุ้นร่วงแรง เล็งคาดผลงานในไตรมาส 3/58 จะปรับตัวดีขึ้นอย่างชัดเจนเมื่อเทียบกับช่วงไตรมาส 2/58 ที่มีรายได้ราว 211.06 ล้านบาท เนื่องจากธุรกิจมีโครงการคอนโดมิเนียมภายใต้แบรนด์ “S9” ที่ก่อสร้างเสร็จสามารถเริ่มโอนได้ตั้งแต่เดือนกันยายน ซึ่งถือเป็นปัจจัยที่เข้ามาช่วยสนับสนุนให้ยอดโอนโครงการรวมขยับสูงขึ้น นอกเหนือจากโปรเจ็กต์แนวราบที่มีการเติบโตอยู่ในเกณฑ์ที่ดี พร้อมกับบริษัทมียอดขายที่รอโอน (Backlog) อยู่ที่ 900 ล้านบาท
 
ตัวที่สาม บริษัท ไทยลักซ์ เอ็นเตอร์ไพรส์ จำกัด (มหาชน) หรือ TLUXE วันที่ 31 ส.ค. 58 ราคาหุ้นอยู่ที่ 5.60 บาท ขณะที่วันที่ 30 ก.ย. 58 ราคาหุ้นอยู่ที่ 7.10 บาท เพิ่มขึ้น 1.50 บาท หรือเพิ่มขึ้น 26.79% เหตุจากการที่นักลงทุนบางกลุ่มเข้ามาเก็งกำไรก่อนบริษัทมีการจัดตั้งบริษัทร่วมชื่อ บริษัท เอ็นพีพี ฟู้ด คอร์ปอเรชั่น จำกัด กับบริษัท นิปปอน แพ็ค (ประเทศไทย) จำกัด (มหาชน) หรือ NPP การลงทุนของ TLUXE คิดเป็น 45% ของหุ้นทั้งหมดของบริษัทร่วม ในราคาตามมูลค่าทางบัญชีคิดเป็นมูลค่า 45 ล้านบาท เพื่อรองรับการบริหารงานของธุรกิจ A&amp;W และการลงทุนอื่นเกี่ยวกับธุรกิจอาหารที่จะเกิดขึ้นในอนาคต
 
ตัวที่สี่ บริษัท นิปปอน แพ็ค(ประเทศไทย) จำกัด (มหาชน) หรือ NPP วันที่ 31 ส.ค. 58 ราคาหุ้นอยู่ที่ 1.68 บาท ขณะที่วันที่ 30 ก.ย. 58 ราคาหุ้นอยู่ที่ 2.12 บาท เพิ่มขึ้น 0.44 บาท หรือเพิ่มขึ้น 26.19% เหตุจากการปรับตัวขึ้นของราคาหุ้นอาจเป็นการเก็งกำไรของนักลงทุนช่วงระยะสั้นๆ แต่อนาคตยังคงรับข่าวดี หลัง TLUXE  ตั้งบริษัทร่วมทุน โดยเฉพาะ NPP เพื่อรองรับการบริหารงานของธุรกิจ A&amp;W และการลงทุนอื่นเกี่ยวกับธุรกิจอาหารที่จะเกิดขึ้นในอนาคต
 
ตัวที่ห้า บริษัท เอเซีย พรีซิชั่น จำกัด (มหาชน) หรือ  APCS วันที่ 31 ส.ค. 58 ราคาหุ้นอยู่ที่ 6.15 บาท ขณะที่วันที่ 30 ก.ย. 58 ราคาหุ้นอยู่ที่ 7.65 บาท เพิ่มขึ้น 1.50 บาท หรือเพิ่มขึ้น 24.39%  ผลจากการเปลี่ยนแปลงโครงสร้างการถือหุ้น โดย บริษัท  แอ็ดวานซ์ เว็บ สตูดิโอ จำกัด  ซึ่งมีนายสวิจักร์  โลจายะ เป็นผู้ถือหุ้นในสัดส่วนการถือหุ้น 99.98% นั้นได้เข้ามาซื้อหุ้นใน APCS จำนวน 21.21%
 
ตัวที่หก บริษัท บ้านร็อคการ์เด้น จำกัด (มหาชน) หรือ BROCK วันที่ 31 ส.ค. 58 ราคาหุ้นอยู่ที่ 2.36 บาท ขณะที่วันที่ 30 ก.ย. 58 ราคาหุ้นอยู่ที่ 2.92 บาท เพิ่มขึ้น 0.56 บาท หรือเพิ่มขึ้น 23.73% การปรับตัวขึ้นของราคาหุ้นเป็นการเก็บหุ้นเข้าพอร์ตของนักลงทุนขาใหญ่รายหนึ่ง เพื่อให้อยู่ในระดับผู้ถือหุ้นรายใหญ่
 
ตัวที่เจ็ด บริษัท บิ๊ก คาเมร่า คอร์ปอเรชั่น จำกัด (มหาชน) หรือ  BIG วันที่ 31 ส.ค. 58 ราคาหุ้นอยู่ที่ 1.11 บาท ขณะที่วันที่ 30 ก.ย. 58 ราคาหุ้นอยู่ที่ 1.36 บาท เพิ่มขึ้น 0.25 บาท หรือเพิ่มขึ้น 22.52%  การปรับตัวขึ้นของราคาหุ้นเป็นการเก็งกำไร หลังจากหลายฝ่ายมองว่าไตรมาส 4 ปี 58 กำไรสุทธิจะเพิ่มขึ้นทำจุดสถิติสูงสุดของปีเนื่องจากเป็นฤดูกาลท่องเที่ยว และมีงาน “Photo Fair” ช่วยกระตุ้นยอดขาย
 
ตัวที่แปดบริษัท คราวน์ เทค แอดวานซ์ จำกัด (มหาชน) หรือ  AJD วันที่ 31 ส.ค. 58 ราคาหุ้นอยู่ที่ 1.38 บาท ขณะที่วันที่ 30 ก.ย. 58 ราคาหุ้นอยู่ที่ 1.69 บาท เพิ่มขึ้น 0.31 บาท หรือเพิ่มขึ้น 22.46% ด้วยการที่ราคาหุ้นปรับตัวขึ้นถือเป็นการเก็งกำไรของนักลงทุนที่มาจากเรื่องการเจรจาความร่วมมือเครืออาลีบาบาเข้ามาเป็นระยะๆ อีกทั้งมีการเพิ่มทุนเข้ามา โดยมีบุคคลที่มีชื่อเสียงในวงการตลาดหุ้นเข้ามาถือหุ้นด้วย  ยิ่งทำให้นักลงทุนไล่ซื้อหุ้นกันอย่างคึกคักมากขึ้น
 
ตัวที่เก้า บริษัท อนันดา ดีเวลลอปเม้นท์ จำกัด (มหาชน) หรือ  ANAN วันที่ 31 ส.ค. 58 ราคาหุ้นอยู่ที่ 3.12 บาท ขณะที่วันที่ 30 ก.ย. 58 ราคาหุ้นอยู่ที่ 3.76 บาท เพิ่มขึ้น 0.64 บาท หรือเพิ่มขึ้น 20.51%  การปรับตัวขึ้นของราคาหุ้นอาจเป็นการเก็งกำไร เมื่อนักวิเคราะห์ยังมองว่าบริษัทสามารถที่จะรักษายอดขาย Backlog ที่มีอยู่จะทำให้บริษัทยังคงมีการเติบโตอย่างต่อเนื่อง
 
ตัวที่สิบ บริษัท ทาทา สตีล (ประเทศไทย) จำกัด (มหาชน) หรือ TSTH วันที่ 31 ส.ค. 58 ราคาหุ้นอยู่ที่ 0.49 บาท ขณะที่วันที่ 30 ก.ย. 58 ราคาหุ้นอยู่ที่  0.59 บาท เพิ่มขึ้น 0.10 บาท หรือเพิ่มขึ้น 20.41%  เหตุที่ราคาหุ้นปรับตัวขึ้นอย่างร้อนแรง พร้อมกับข่าวการตอบโต้การทุ่มตลาดของเหล็กที่เข้ามาจากประเทศจีน น่าจะเป็นเพียงผลดีแค่ระยะสั้นๆ ที่ส่งตรงไปยังจิตวิทยาในการลงทุน แต่อนาคตยังเป็นเรื่องที่ต้องรอการพิสูจน์กันต่อไป
 
ข้อมูลหุ้นข้างต้นเป็นการสรุปราคาหุ้นที่วิ่งฉลุยปรับตัวขึ้นเกิน 20% ส่วนทิศทางของอนาคตจะเป็นอย่างไรต่อไปก็ขึ้นอยู่กับพฤติกรรมของนักลงทุนว่าจะซื้อต่อหรือเทขายออกมา
ดังนั้นราคาหุ้นจะไปต่อ หรือลง ต้องดูกันยาวๆ…
 
…
 
10 หุ้นในตลาด SET ราคาหุ้นปรับตัวขึ้นในเดือนกันยายน 2558 